和子瞻東陽水樂亭歌
作者：蘇轍
朝代：宋

paragraphs: 君不見武安前堂立曲旃，官高利厚多憂患。
又不見夏侯好妓貧無力，簾箔爲衣人莫識。
兩人操行雖不同，辛苦經營實如一。
不如君家激水石中流，聽之有聲百無憂。
笙竽窈眇度溪谷，琴筑凄咽穿林丘。
高人處世心淡泊，衆聲過耳皆爲樂。
退食委蛇石上眠，幽音斷續床前作。
正如古人樂易多歡娛，積土爲鼓塊爲桴。
但能復作太古意，君家水樂真有餘。